Henriette Kjær (KF), 2005-12-07:
Jeg vil gerne takke for den meget gennemarbejdede redegørelse, »Dansk Luftfart 2015«, for jeg synes, at redegørelsen giver et utrolig godt indtryk af, hvilke udfordringer vi står over for de næste 10 år.
Luftfartsbranchen er en benhård konkurrence, ligesom det også er en meget følsom branche.
Det med den benhårde konkurrence kan vi takke EU for, det er nemlig til gavn og glæde for passagererne, at vi har fået liberaliseret lufttrafikken.
Det har betydet, at vi har set lavprisselskaber skyde op og give konkurrence til den mere etablerede del af luftfartsselskaberne.
Men jeg synes faktisk, der er god grund til at glæde sig over denne liberalisering, der har været med til at udvikle luftfartstrafikken mere dynamisk og sikret en undgåelse af, at de gamle selskaber delte ruterne imellem sig og dermed satte sig på flæsket med høje priser til passagererne som følge.
At luftfartsbranchen også er meget følsom, oplevede vi den 11. september 2001.
Folk blev bange for at flyve og ville hellere benytte andre transportformer eller helt blive hjemme.
Nu, hvor luftfartstrafikken igen er på vej op, så rammes luftfarten af et af de andre parametre, nemlig de stigende oliepriser, som er med til at presse økonomien i selskaberne yderligere, så der er mange odds at kæmpe imod.
Det er vigtigt for dansk luftfart, at vi fra politisk hold sikrer nogle gode og fornuftige rammebetingelser, så det er fordelagtigt at drive luftfartsvirksomhed i Danmark.
Det er derfor også glædeligt, at vi har fået fjernet passagerafgiften, som er en ekstra skat for de rejsende, der skal lande eller mellemlande i Danmark.
Vigtigt for dansk luftfart er det selvfølgelig også, at vi har en stor og stærk international lufthavn, og det har vi i Københavns Lufthavn.
Men redegørelsen viser, at lufthavnens status som internationalt knudepunkt er svækket.
Det er med til at understrege, at det er vigtigt med en strategi, der kan fastholde og udbygge Københavns Lufthavns fortsatte vækst.
Det er naturligvis aktørerne selv, der skal sikre, at de kan følge med tiden og får et solidt fodfæste på markedet, og jeg mener, at Københavns Lufthavn har alle tiders mulighed for at øge udbuddet af destinationer.
Hvor det tidligere kun var forbeholdt forretningsfolk eller velhavende mennesker at flyve, har vi nu fået nogle billetpriser, der betyder, at markedet er betydelig større, da flere vil have råd til at tage en flyrejse.
Desuden kan vi også se på udviklingen, at visse godstyper af høj kvalitet, der skal hurtigt frem, med fordel vil kunne sendes med fly i fremtiden.
Så der er positive perspektiver.
Det er så nu politikernes opgave at sikre dansk luftfart ens betingelser i resten af EU.
Det kan ikke nytte noget, at vi opfinder afgifter, miljøfremmende foranstaltninger osv., der gør, at dansk luftfart kastes ud i ulige konkurrence.
Derfor glæder det mig da også, at EU’s miljøministre i mandags blev enige om at indføre fælles CO2-kvoter på flytrafik.
Afgiften skal ikke kun ramme europæisk flytrafik, men også anden international flytrafik, der lander i europæiske lufthavne.
Nu er det jo så foreløbig en politisk målsætning, de europæiske miljøministre er kommet med, som skal gå sin videre gang i EUsystemet, men det er netop på den måde, vi skal håndtere de miljøproblemer, der måtte være, ikke ved snævre danske løsninger.
Så vil jeg også gerne rose SAS, som jeg mener er en virksomhed, der tager miljøspørgsmål meget alvorligt.
De har f.eks. lavet en målsætning om at reducere brændstofforbruget med 5 pct. i løbet af 2006, og det synes jeg faktisk er utrolig positivt.
Men luftfart er jo andet end at komme fra en destination til en anden.
Det handler også om sikker transport, og her er det afgørende, at personalet så vel i flyet som på jorden har en relevant og god uddannelse.
Det er derfor glædeligt, at Transport- og Energiministeriet vil lave en analyse med henblik på en kortlægning af luftfartsuddannelserne.
Derudover skal vi have etableret en fælles nordisk flyvelederskole her i løbet af vinteren.
Det kan være, at det allerede er i gang, og det betyder så, at alle gode kræfter bliver slået sammen med forhåbentlig mere kvalitet i uddannelsen.
Men sikkerhed i luften er jo mere end gode uddannelser, der skal også være en række kontrolforanstaltninger, og jeg ser frem til, at vi får det obligatoriske rapporteringssystem af flyvesikkerhedsmæssige begivenheder, som Statens Luftfart skal stå for.
Der er ingen tvivl om, at dansk luftfart står over for en række udfordringer i de kommende år.
Økonomien er trængt, der stilles høje krav til sikkerhed, og effektiviteten skal hele tiden skrues op.
Men jeg håber selvfølgelig, at den her redegørelse vil være med til, at vi kan få sat fokus på nogle vigtige punkter, som vi fra politisk hold i samspil med branchen kan overvinde og dermed få en positiv udvikling i dansk luftfart i fremtiden.